Meddelelse i henhold til artikel 19, stk. 3, i Rådets forordning nr. 17(1) Sag COMP/E-2/37.747 - StoHaas Joint Venture

(2001/C 117/03)

(EØS-relevant tekst)

I. Ansøgningen/anmeldelsen

1. Den 22. december 1999 modtog Kommissionen fra Stockhausen GmbH & Co KG (herefter benævnt "Stockhausen") og Rohm and Haas Company (herefter benævnt "Rohm and Haas") en ansøgning om negativattest eller alternativt en anmeldelse med henblik på fritagelse i medfør af EF-traktatens artikel 81, stk. 3, for en joint venture-aftale og et sæt andre aftaler vedrørende bl.a. etablering af et joint venture-selskab med henblik på fremstilling af uforarbejdet acrylsyre i Deer Park i Texas i USA og i Marl i Tyskland. Den 6. februar 2001 sendte parterne Kommissionen en ændringsaftale, der blev indgået den 27. december 2000, og i henhold til hvilken to bestemmelser i den anmeldte joint venture-aftale blev ændret for derved at fjerne den tvivl, som Kommissionen havde givet udtryk for den 14. april 2000, om, hvorvidt disse bestemmelser var forenelige med bestemmelserne i EF-traktatens artikel 81.

2. Uforarbejdet acrylsyre er ikke et slutprodukt, men anvendes som grundlag for fremstillingen af andre produkter, f.eks. butylacrylat og krystalliseret acrylsyre.

Joint venture-selskabet vil udelukkende beskæftige sig med fremstilling af uforarbejdet acrylsyre, som kun vil blive solgt til moderselskaberne.

3. På grundlag af en aftale om køb af aktiver vil Rohm and Haas overtage Stockhausens aktiviteter i Tyskland i forbindelse med i) fremstilling, markedsføring, distribution og salg af butylacrylat til alle parter og ii) markedsføring, distribution og salg af krystalliseret acrylsyre til tredjemand uden for den koncern, Stockhausen tilhører.

II. Parterne

4. Både Rohm and Haas og Stockhausen fremstiller hovedsageligt specielle kemikalier. I den kemiske industri anvendes begrebet "specielle kemikalier" til at betegne kemiske sammensætninger, der er udviklet af en producent, således at de har de særlige egenskaber, der ønskes til et bestemt formål. Der er tale om differentierede produkter til forskel fra de basiskemikalier, hvis iboende karaktertræk er, at de er fungible og udifferentierede.

Både Stockhausen og Rohm and Haas fremstiller acrylsyre som f.eks. uforarbejdet acrylsyre, krystalliseret acrylsyre og ester af acrylsyre, der er de væsentligste råvarer for nogle af deres produkter.

5. Rohm and Haas er et børsnoteret selskab, der er omfattet af lovgivningen i staten Delaware i USA. Det har produktionsanlæg overalt i verden.

6. Stockhausen er et datterselskab af Degussa AG, som ejer 99,871 % af selskabet. Degussa AG er en del af E.ON-koncernen, som ejer 64,55 % af aktierne i Degussa AG.

Degussa AG står for den kemiske del af E.ON-koncernen. Denne koncern er et børsnoteret aktieselskab.

III. De anmeldte aftaler

III.1. Etablering af joint venture-selskabet

7. Parterne etablerer et joint venture-selskab(2) ("StoHaas Monomer GmbH and Co. KG", herefter benævnt "joint venture-selskabet") med henblik på fremstilling af uforarbejdet acrylsyre i Deer Park i Texas og Marl i Tyskland.

I Tyskland overdrager Stockhausen hele produktionen af uforarbejdet acrylsyre i Marl til et nyt datterselskab (herefter benævnt "StoHaas Marl GmbH"), der kommer til at indgå i joint venture-selskabet fra 1. januar 2001.

I USA vil Rohm and Haas overdrage en del af sin produktionskapacitet i Deer Park svarende til den produtionskapacitet, som Stockhausen har overdraget, til et nyt datterselskab (herefter benævnt "ROH Delaware LP"), der kommer til at indgå i joint venture-selskabet fra 1. januar 2001.

8. Joint venture-selskabet oprettes for et ubegrænset tidsrum. Det kan imidlertid opløses af en af parterne med to års skriftlig varsel med virkning fra slutningen af kalenderåret, idet den første dato, dette har virkning, er den 31. december 2030.

III.2. Den fælles kontrol

9. Joint venture-selskabet vil blive kontrolleret i fællesskab (50/50). Det ledes i sidste instans via parternes møder. På disse møder træffes beslutning om ændringer i partnerskabsaftalen, forøgelse eller mindskelse af kapitalen, godkendelse af joint venture-selskabets årsberetning og indgåelse, ændring eller ophævelse af alle aftaler internt i koncernen i medfør af artikel 291 i den tyske aktieselskabslov. Parternes øvrige beføjelser vil blive uddelegeret til bestyrelsen, men på møderne mellem parterne har disse på et hvilket som helst tidspunkt og efter deres eget skøn mulighed for at tilbagetrække eller foretage større eller mindre ændringer af de beføjelser, der er uddelegeret til bestyrelsen.

III.3. Komplementaren i joint venture-selskabet

10. Komplementaren i joint venture-selskabet bliver StoHaas Management GmbH. Aktionærerne i StoHaas Management GmbH, dvs. de anmeldende parter, bliver kommanditister i joint venture-selskabet. Hver af aktionærerne kommer til at eje 50 % af komplementaren.

StoHaas Management GmbH får ansvaret for ledelsen og repræsentationen af joint venture-selskabet. StoHaas Management GmbH får to administrerende direktører, der repræsenterer StoHaas Management GmbH i fællesskab. De administrerende direktører fastsætter størrelsen af de årlige investeringer og udarbejder finansielle budgetter og kortsigtede resultatopgørelser for joint venture-selskabet.

III.4. Joint venture-selskabets struktur

11. Joint venture-selskabets bestyrelse vil få de beføjelser, der uddelegeres til den på parternes møde. Den skal rådgive komplementaren og dennes ledelse og træffe overordnede strategiske beslutninger vedrørende selskabets aktiviteter og forretninger. Medmindre andet besluttes på parternes møde, har hver af parterne ret til at udpege to bestyrelsesmedlemmer. Bestyrelsens resolutioner skal vedtages med enstemmighed.

Bestyrelsen giver instrukser, der er bindende for de administrerende direktører. Endvidere kan StoHaas Management GmbH's administrerende direktører ikke uden bestyrelsens godkendelse træffe foranstaltninger eller indgå handelsaftaler, der går ud over de almindelige erhvervsaktiviteter i joint venture-selskabet.

12. Den enhed, der driver joint venture-selskabets produktionsanlæg (Rohm and Haas i Texas og Stockhausen i Marl), vil have en række arbejdstagere, der vil levere tjenesteydelser til joint venture-selskabet i henhold til de respektive driftsaftaler.

Moderselskaberne stiller al den teknologi og knowhow, der er nødvendig for udførelsen af disse aktiviteter, til rådighed for joint venture-selskabet eller dets datterselskaber.

Joint venture-aftalen begrænser joint venture-selskabets anvendelse af teknologi på licens fra tredjemand til fremstillingen af uforarbejdet acrylsyre i Marl i Tyskland.

Eventuelle nye teknikker, der opfindes i forbindelse med joint venture-selskabet, ejes af parterne i fællesskab.

III.5. Joint venture-selskabets aktiviteter i Marl og Deer Park

13. Joint venture-selskabet vil udelukkende beskæftige sig med fremstilling af uforarbejdet acrylsyre, som fuldt og helt vil blive solgt til de to moderselskaber. Disse vil anvende den uforarbejdede acrylsyre, der er købt af joint venture-selskabet, til yderligere produktion. Den uforarbejdede acrylsyre, som joint venture-selskabet fremstiller, er en mere end 90 % ren acrylsyre.

14. Joint venture-selskabet vil fremstille uforarbejdet acrylsyre i Marl. Stockhausen vil i medfør af en driftsaftale fortsat drive fabrikken i Marl på vegne af joint venture-selskabet.

Al den uforarbejdede acrylsyre, der fremstilles i Marl, tilhører joint venture-selskabet og vil blive solgt til moderselskaberne som eneste kunder i medfør af to leveringsaftaler (leveringsaftalen mellem StoHaas Marl GmbH og Stockhausen og leveringsaftalen mellem StoHaas Marl GmbH og Rohm and Haas). Dette er joint venture-selskabets eneste aktivitet i Marl.

15. Joint venture-selskabet vil også fremstille uforarbejdet acrylsyre i Deer Park. Rohm and Haas i Texas vil i medfør af en driftsaftale fortsat drive fabrikken i Deer Park på vegne af joint venture-selskabet.

Al den uforarbejdede acrylsyre, der fremstilles for joint venture-selskabet i Deer Park, tilhører joint venture-selskabet og vil blive solgt til moderselskaberne som eneste kunder i medfør af to leveringsaftaler (leveringsaftalen mellem ROH Delaware LP og Stockhausen og leveringsaftalen mellem ROH Delaware LP og Rohm and Haas). Dette er joint venture-selskabets eneste aktivitet i Deer Park.

16. Den uforarbejdede acrylsyre vil blive omdannet til enten krystalliseret acrylsyre eller butylacrylat som forklaret nærmere nedenfor.

III.6. Fremstilling af krystalliseret acrylsyre i Marl

17. Størstedelen af den uforarbejdede acrylsyre, som Stockhausen køber af joint venture-selskabet i Marl, vil blive yderligere renset af Stockhausen og omdannet til krystalliseret acrylsyre(3). Krystalliseret acrylsyre er en mere end 95 % ren acrylsyre. Stockhausen har brug for krystalliseret acrylsyre til intern brug, hovedsagelig til fremstilling af superabsorberende polymerer og levering af krystalliseret acrylsyre til andre virksomheder i E.ON-koncernen, der anvender dette produkt.

18. Omdannelsen af uforarbejdet acrylsyre til krystalliseret acrylsyre for begge parter vil blive foretaget på Stockhausens produktionsanlæg.

19. En lønforarbejdningsaftale mellem Stockhausen og Rohm and Haas skal gøre det muligt for Stockhausen at omdanne uforarbejdet acrylsyre, som Rohm and Haas ejer, til krystalliseret acrylsyre for Rohm and Haas. Stockhausen vil modtage betaling herfor fra Rohm and Haas. Der er behov for Rohm and Haas' andel af krystalliseret acrylsyre til intern brug og til at sælge eksternt på markedet for krystalliseret acrylsyre.

III.7. Fremstilling af butylacrylat på Rohm and Haas' anlæg i Marl

20. Den resterende del af den uforarbejdede acrylsyre, der fremstilles af joint venture-selskabet i Marl, vil blive videreforarbejdet af Rohm and Haas til butylacrylat. Butylacrylat fremstilles ved forestring af uforarbejdet acrylsyre med butanol. I Marl vil denne proces ske på det anlæg, som Stockhausen solgte til Rohm and Haas den 1. januar 2000 på grundlag en aftale om salg af aktiver. Denne aftale omfatter desuden alle Stockhausens købere af butylacrylat (både internt til Degussa og eksternt på markedet for butylacrylat) og købere af krystalliseret acrylsyre på det eksterne marked.

21. I aftalen om køb af aktiver fastsættes, at Stockhausen (eller et hvilket som helst medlem af Degussa-koncernen) i et tidsrum fra 1. januar 2000 og fremefter ikke må konkurrere med Rohm and Haas om markedsføring, distribution og salg af butylacrylat og/eller krystalliseret acrylsyre til tredjemand i et hvilket som helst land i verden.

22. Stockhausen fortsætter med at drive fabrikken for fremstilling af butylacrylat på vegne af Rohm and Haas i medfør af en driftsaftale.

23. Al butylacrylat, der fremstilles på fabrikken i Marl, vil tilhøre Rohm and Haas. Størstedelen af den butylacrylat, der fremstilles på den eksisterende fabrik i Marl, vil blive anvendt til at foretsætte leveringerne til nye kunder. Al yderligere fremstilling af butylacrylat kan anvendes af Rohm and Haas internt til at dække behovet for butylacrylat på deres fabrikker i Europa.

24. For at dække hele sit behov for butylacrylat i Europa vil Rohm and Haas (på egen bekostning) opføre et butylacrylatproduktionsanlæg i Marl. Denne udvidelse falder sammen med joint venture-selskabets udvidelse af produktionen af uforarbejdet acrylsyre, der på nuværende tidspunkt er planlagt til juli 2003.

III.8. Fremstilling af flokkuleret krystalliseret acrylsyre i Deer Park

25. Al den uforarbejdede acrylsyre, som Stockhausen køber fra joint venture-selskabet i Deer Park, vil blive yderligere renset og omdannet til flokkuleret krystalliseret acrylsyre(4). Flokkuleret krystalliseret acrylsyre er en mere end 95 % ren acrylsyre, som Stockhausen har brug for internt til fremstilling af superabsorberende polymerer i Nordamerika. En lønforarbejdningsaftale vil gøre det muligt for Rohm and Haas at omdanne uforarbejdet acrylsyre, som Stockhausen fremstiller, til flokkuleret krystalliseret acrylsyre for Stockhausen. Det vil hovedsageligt være joint venture-selskabet, der vil levere den uforarbejdede acrylsyre, der er behov for til at opfylde denne aftale vedrørende fremstilling af flokkuleret krystalliseret acrylsyre.

IV. Kommissionens hensigt

26. Kommissionen har til hensigt at godkende bestemmelserne i de anmeldte aftaler, der er opsummeret ovenfor. Inden da opfordrer den interesserede parter til inden én måned efter offentliggørelsen af denne meddelelse at fremsætte deres bemærkninger til sagen med angivelse af referencen COMP/E-2/37.747 til: Europa-Kommissionen Generaldirektoratet for Konkurrence

Direktorat E

Josef II/Jozef II-straat 70 B - 1049 Bruxelles/Brussel Fax (32-2) 299 24 64.

(1) EFT 13 af 21.2.1962, s. 204/62.

(2) Det skal bemærkes, at selve joint venture-aftalen er indgået mellem Rohm and Haas Texas, Inc., ROH Venture GmbH, Stockhausen GmbH & Co. KG og Rohm and Haas Company.

(3) I Nordamerika er krystalliseret acrylsyre også kendt som "flokkuleret krystalliseret acrylsyre".

(4) Flokkuleret krystalliseret acrylsyre er den amerikanske betegnelse for krystalliseret acrylsyre